Toshkent shahrining Yashnobod tumanida innovatsiya texnoparkini tashkil qilish toʻgʻrisida
(decree, 2026-04-07)

Yuqori texnologiyalarni rivojlantirish, ilmiy-texnologik va innovatsiya tadbirkorligining barqaror rivojlanishini taʼminlash, kichik innovatsiya korxonalarini tashkil etish, milliy va xorijiy bozorlarda raqobatdosh, ilmiy-hajmdor mahsulotlar ishlab chiqarishni va yetkazib berishni yoʻlga qoʻyish uchun qulay muhit shakllantirish maqsadida: 1. Toshkent shahar hokimligi, Oʻzbekiston Respublikasi Iqtisodiyot vazirligi, Fan va texnologiyalar agentligi, Fanlar akademiyasi, Oliy va oʻrta maxsus taʼlim vazirligi, Moliya vazirligi, Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasining “Yashnobod” innovatsiya texnoparkini (keyingi oʻrinlarda — “Yashnobod” texnoparki) tashkil etish toʻgʻrisidagi taklifi qabul qilinsin. 2. Belgilab qoʻyilsinki, “Yashnobod” texnoparki quyidagi tamoyillar asosida tashkil etiladi: Yashnobod” texnoparki rezidentlarini Toshkent shahri, Namangan viloyati Chust tumani va Navoiy viloyati Karmana tumani hududida joylashtirishning ilmiy, texnologik va iqtisodiy jihatdan maqsadga muvofiqligini hisobga olgan holda ushbu hududlar chegarasida eksterritoriallik asosida joylashtirish; ilmiy-hajmdor mahsulotlarni ishlab chiqarishning yaxlit innovatsiya zanjirini amalga oshirish uchun ilm-fan, oʻquv va ishlab chiqarish tashkilotlarining faoliyatini integratsiyalash; innovatsiya loyihalarini davlat, ilmiy tashkilotlar va taʼlim muassasalari, tadbirkorlik subyektlari, tijorat banklari, xalqaro moliya institutlar va donor mamlakatlar kreditlari hamda venchur fondlarining moliya resurslari hisobiga birgalikda moliyalashtirish; xizmat koʻrsatishning, jumladan ilmiy laboratoriyalar, kerakli reagent va sarflash materiallari bilan taʼminlash, litsenziya va patentlar olishni tashkil qilish, ilmiy va innovatsiya ishlanmalarini tijoratlashtirishni oʻz ichiga olgan yaxlit infratuzilmani yaratish. 3. Oʻzbekiston Respublikasi Fanlar akademiyasi, Fan va texnologiyalar agentligi, Oliy va oʻrta maxsus taʼlim vazirligi va Iqtisodiyot vazirligining “Yashnobod” texnoparkining ilmiy ishlanmalar va tadqiqotlar, sanoat-tajriba sinovlarini oʻtkazish va innovatsiya mahsulotlari namunalarini oʻzlashtirish boʻyicha quyidagi yoʻnalishlarda ixtisoslashtirish toʻgʻrisidagi takliflariga rozilik berilsin: kimyo texnologiyasi, biotexnologiya, farmatsevtika va tibbiyot biotexnologiyasi, oʻsimliklarni himoya qilish vositalari; materialshunoslik, metallga ishlov berish texnologiyasi, zilzilabardoshlilik, qurilish materiallari; oziq-ovqat sanoati; energiya tejamkorlik, muqobil va energiyaning qayta tiklanadigan manbalarini ishlab chiqarish, elektron oʻlchash asboblari, robototexnika, mashinasozlik, elektrotexnika. 4. “Yashnobod” texnoparkining asosiy vazifa va funksiyalari etib quyidagilar belgilansin: patent sofligini inobatga olgan holda, innovatsiya ishlanmalarini, ichki va tashqi bozorlarda talab yuqori boʻlgan yuqori texnologiyali va raqobatdosh mahsulotlar ishlab chiqarish uchun sanoat-tajriba va kichik innovatsiya korxonalarini tashkil etish; innovatsiya ishlanmalarning sanoat-tajriba sinovlarini oʻtkazish va ishlab chiqarishda intellektual mulk obyektlaridan foydalanishning huquqiy himoyasini taʼminlash; mahalliy ishlab chiqaruvchilarning tatbiq etish imkoniyatlarini hisobga olgan holda, zamonaviy xorijiy va mamlakatimiz texnologiyalarini transfer qilishni taʼminlash; yuqori texnologiyali va innovatsiyali ishlab chiqarishni tashkil etishga qiziqqan mahalliy va xorijiy investorlarni, shuningdek, ushbu maqsadlar uchun imkoniyat va resurslarga ega boʻlgan tadbirkorlarni jalb etish; ilmiy-tadqiqot va innovatsiya ishlanmalarining samaradorligini oshirish, ularning faoliyat koʻrsatishlari uchun qulay shart-sharoitlar yaratish, yuqori malakali mutaxassislarni hamda talabalarni jalb etish maqsadida oliy taʼlim muassasalari, Oʻzbekiston Respublikasi Fanlar akademiyasi va ishlab chiqarish sohasidagi subyektlar oʻrtasida oʻzaro uzviy va amaliy aloqalarni taʼminlash; innovatsiya ishlanmalari natijalarini tegishli tarmoqlar mahalliy ishlab chiqaruvchilar amaliy faoliyatiga keng joriy etish. 6. Belgilansinki: texnoparkning faoliyat koʻrsatish muddati keyinchalik uzaytirish imkoniyati bilan 30 yilni tashkil etadi; Oʻzbekiston Respublikasi Innovatsion rivojlanish vazirligi “Yashnobod” texnoparki faoliyatini muvofiqlashtiradi, xoʻjalik yurituvchi subyektlarga “Yashnobod” texnoparki rezidenti maqomini berish toʻgʻrisida qaror qabul qiladi va “Yashnobod” texnoparki rahbarini lavozimga tayinlaydi va lavozimidan ozod qiladi. Toshkent shahar va Yashnobod tumani hokimliklari “Yashnobod” texnoparki faoliyatiga koʻmaklashadi. 7. Belgilab qoʻyilsinki: “Yashnobod” texnoparki rezidentlariga innovatsiya ishlab chiqarishini va startaplar tashkil qilish uchun Yashnobod tumani hududidan yer maydonlari elektron-onlayn auksion orqali ajratiladi. “Yashnobod” texnoparki ishtirokchilari hisoblangan ilmiy va oliy taʼlim muassasalari texnopark rezidentlariga ilmiy ishlab chiqarish binolari, shu jumladan laboratoriyalar, konstruktorlik byurolari, tajriba-sinov ishlab chiqarish, texnik xizmat koʻrsatish komplekslarini, shuningdek, foydalanilmayotgan davlat mulki binolarini ijaraga berishlari mumkin va ijara toʻlovlaridan tushgan pul mablagʻlarni, oʻrnatilgan tartibda balansda saqlovchi ixtiyorida qoladigan mablagʻlardan tashqari, “Yashnobod” texnoparki direksiyasiga yoʻnaltiriladi; “Yashnobod” texnoparki rezidenti statusi 10 yilgacha tanlov asosida beriladi; “Yashnobod” texnoparki rahbari maqomiga koʻra Oʻzbekiston Respublikasi innovatsion rivojlanish vaziri oʻrinbosariga tenglashtiriladi. 8. Yashnobod tumani hokimligi va “Yashnobod tuman kommunal taʼmirlash- avariya tiklash xizmati” masʼuliyati cheklangan jamiyati laboratoriyalarining bir qismi hamda rahbariyat maʼmuriyatini joylashtirish maqsadida Yashnobod tumani, Majnuntol koʻchasi, 5-uy manzilida joylashgan binoni berilishini taʼminlasin. 9. Belgilansinki, Oʻzbekiston Respublikasi tashqi iqtisodiy faoliyat milliy banki, “Yashnobod” texnoparki va uning rezidentlari rivojlanishini moliyaviy qoʻllab-quvvatlash boʻyicha asosiy vakolatli bank hisoblanadi. Tijorat banklariga “Yashnobod” texnoparkida amalga oshirilayotgan innovatsiya loyihalariga 2 yillik imtiyozli davr bilan 7 yil muddatgacha, Oʻzbekiston Respublikasi Markaziy bankining qayta moliyalashtirish stavkasidan 50 foizdan oshmaydigan stavka boʻyicha imtiyozli kreditlar berish tavsiya etilsin. Garov sifatida xarid qilinayotgan (tashkil etilayotgan) uskuna hamda “Yashnobod” texnoparki maʼmuriyati kafolati etib belgilansin. 10. “Yashnobod” texnoparki maʼmuriyati va rezidentlari amalga oshirilayotgan innovatsiya loyihalari boʻyicha “Yashnobod” texnoparkining butun faoliyat koʻrsatish davrida quyidagilardan: yer soligʻi va yuridik shaxslarning mol-mulkiga solinadigan soliqdan; belgilangan tartibda tasdiqlanadigan roʻyxatlarga muvofiq, innovatsiya loyihalarini amalga oshirish doirasida oʻz ishlab chiqarish ehtiyoji uchun olib kiriladigan, Oʻzbekiston Respublikasida ishlab chiqarilmaydigan asbob-uskuna, xom ashyo, materiallar, reaktivlar, butlovchi buyumlar hamda qurilish materiallari uchun bojxona toʻlovlaridan (qoʻshilgan qiymat soligʻi va bojxona yigʻimlaridan tashqari) ozod etilsin. 11. Oʻzbekiston Respublikasi Vazirlar Mahkamasi oʻn kunlik muddatda “Yashnobod” innovatsiya texnoparki toʻgʻrisidagi Nizom, texnopark maʼmuriyati tarkibi, “Yashnobod” texnoparki rezidentlariga yer maydonlari ajratish tartibi, 2017-2018-yillarda “Yashnobod”texnoparkida amalga oshirilishi taklif etilayotgan innovatsiya loyihalari roʻyxatini tasdiqlashni oʻz ichiga olgan “Yashnobod” texnoparki faoliyatini tashkil etish toʻgʻrisida Vazirlar Mahkamasi qaror qabul qilsin. 12. Oʻzbekiston Respublikasi Iqtisodiyot vazirligi Toshkent shahar hokimligi, Oʻzbekiston Respublikasi Fan va texnologiyalar agentligi, boshqa manfaatdor vazirlik va idoralar bilan ikki oy muddatda qonun hujjatlariga ushbu Farmondan kelib chiqadigan oʻzgartirish va qoʻshimchalar boʻyicha Oʻzbekiston Respublikasi Vazirlar Mahkamasiga takliflar kiritsin. 13. Mazkur Farmonning bajarilishini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.